Napoleun e las 17.50 h
San Murezzan 2003 e Waterloo

Dad Augustin Manetsch

Uss a chaschun d’in nov film da televisiun vegn i puspè discurrì bler da Napoleun I. Strusch insatgi da las persunas creschidas vegn ad avair emblidà ch’el ha udì insacura en scola insatge da Napoleun Bonaparte. Con bunas che las infurmaziuns èn stadas u con ch’igl è restà, è lura ina autra chaussa, dentant na uschè impurtant. Ins ha gea tantas pussaivladads da s’infurmar en tants mediums, schizunt egl internet. Jau aveva mussà avant onns en scola l’ura che sa chattava en la stanza nua che Napoleun è mort. In dals paucs amis ed amias ch’èn stads fidaivels agl imperatur era suenter la terrada da Waterloo, ha retegnì la bella ura da maisa il mument che Napoleun è spartì. Quella ura mussa anc oz las 17.50 uras. En quella classa nua che jau hai mussà ina foto concernenta, era in scolar sveglià ed activ che sias camaratas e camarats numnavan gentilmain “Cöcs”. Cöcs s’annunzia: “Quai è donn, gist diesch avant las sis.” Jau ditg lura che schizunt Napoleun nua haja pudì murir ina ura or dal di. Mo Cöcs cuntinuescha: “Gie, mo lu ha el grad buca saviu mirar Gschichte-Kiste”. (Quai era ils onns otganta la istorgia da buna notg per ils pigns.)

Waterloo è ina citad vallona en Belgia, el sid da Brüssel e grond circa sco Cuira. Natiralmain che Napoleun è preschent là, ma pli preschenta che la persuna Bonaparte è la memoria da la victoria europeica sur quai despot genial. Tgi che visita Waterloo e tschertga il monument da la resistenza e da la liberaziun dumonda il meglier curt e bain: “Le lion, c’est où?” Waterloo vegn pronunzià correctamain “vaterlo”. Ma per bleras schurnalistas e schurnalists è quai betg bun avunda. Els din “uoterlu”. Forsa han els gì dapli englais che istorgia en scola? Waterloo è daventà in sinonim per ina terrada totala. Il slalom da Wengen da la dumengia passada è stà in Waterloo per la squadra svizra. Medemamain ils campiunadis mundials da skis 1974 a Son Murezzan (ina suletta medaglia). Dus Waterloos in suenter l’auter en la medema chaussa na dettia quai sco ch’i para betg! Lain sperar che quai valia er quella giada.